Farah vant med ny superspurt - Buraas på 13. plass
Briten løp i mål på tiden 13:26.98. Det var et drøyt sekund raskere enn 2. og 3. plassen som gikk til henholdsvis Hagos Gebrhiwet fra Etiopia og Isiah Kiplangat Koech fra Kenya. Etter løpet takket Farah publikumet for støtten med det britiske flagget over skuldrene før han løp bort til familien sin. Han er bare den andre utøveren noensinne som vinner det BBC kaller «the double-double». Farah vant både 10.000 og 5000 meter i OL for et drøyt år siden, og har nå altså vunnet de samme øvelsene i VM. - Dette har jeg jobbet så hardt for. Jeg tenkte på barna mine og hvor mye jeg er borte fra dem. Det har vært veldig vanskelig fordi de blir så fort voksne, og jeg har ikke fått sett det de siste 4-5 månedene, sier Farah til BBC etter løpet. 24 år gamle Sindre Buraas, første nordmann i en 5000-meter finale siden 2005, kom på en 13. plass med tiden 13:45.67. - Det var kjempegøy! Nivået er et lite stykke foran, men jeg ble ikke skremt. Målet mitt for sesongen var å være med i VM, og så klarte jeg å ta meg til finalen. Dette hadde jeg ikke trodd på for et år siden, sier den symptatiske løperen til NRK etter sin flotte 13. plass.
Verdens beste langdistanseløper, Mo Farah (30), tok sitt andre gull i Moskva-VM da han spurtslo feltet på 5000 meteren.